SK Úradný vestník Európskej únie C 192/38

Uznesenie Výboru regiónov na tému „Spoločná Európa sa stáva skutočnosťou vďaka spolupráci bez ohľadu na hranice jednotlivých členských štátov: výzva na prijatie nariadenia o európskom zoskupení pre územnú spoluprácu“

(2006/C 192/08)

Výbor regiónov,

so zreteľom na článok 159 ods. 3 Zmluvy o ES, ktorý stanovuje postup schvaľovania osobitných opatrení Európskeho spoločenstva na podporu hospodárskej a sociálnej súdržnosti,

so zreteľom na prvý odsek článku 265 Zmluvy o ES, ktorý stanovuje: „Rada alebo Komisia sa poradí s Výborom regiónov v prípadoch, keď to stanovuje táto zmluva, a vo všetkých ostatných prípadoch, ak to uzná za vhodné jeden z týchto orgánov, najmä v otázkach cezhraničnej spolupráce“,

so zreteľom na madridský rámcový dohovor Rady Európy z roku 1980 a nadväzujúce dodatkové protokoly (1995, 1998),

so zreteľom na svoje stanovisko na tému „Stratégie na podporu cezhraničnej a medziregionálnej spolupráce v rozšírenej Európskej únii – základný dokument, ktorým sa stanovujú usmernenia do budúcnosti“ (CdR 181/2000 fin) prijaté v marci 2002,

so zreteľom na návrh nariadenia Európskeho parlamentu a Rady o ustanovení Európskeho zoskupenia cezhraničnej spolupráce (EZCS), prijatý Európskou komisiou 14. júla 2004, KOM(2004) 496, konečné znenie – 2004/0168 (COD),

so zreteľom na svoje stanovisko k návrhu nariadenia Európskeho parlamentu a Rady zriaďujúceho Európske zoskupenie pre cezhraničnú spoluprácu (EZCS) (CdR 62/2004) zo 17. novembra 2004 (spravodajca: pán Niessl, krajinský hajtman Burgenlandu, (AT/SES),

so zreteľom na správu Európskeho parlamentu (A6-0206/2005) k návrhu nariadenia Európskeho parlamentu a Rady zriaďujúceho Európske zoskupenie pre cezhraničnú spoluprácu (EZCS) z 21. júna 2005,

so zreteľom na list predsedu, pána Di Stasi, predsedovi Straubovi z 1. decembra 2005, v ktorom vyjadruje plnú podporu Kongresu miestnych a regionálnych orgánov Rady Európy návrhu nariadenia Európskej komisie o Európskom zoskupení pre územnú spoluprácu (EZÚS),

so zreteľom na nedávne rokovania príslušnej pracovnej skupiny Rady a cieľ terajšieho predsedníctva Rady Európskej únie, ktorým je doviesť rokovania o návrhu nariadenia k záveru na jar 2006,

považuje európske zoskupenie pre územnú spoluprácu (EZÚS) za pozitívny a potrebný právny nástroj pre regióny a obce, ktorý by zásadne uľahčil a zlepšil cezhraničnú a medziregionálnu a nadnárodnú spoluprácu v Európe;

zdôrazňuje, že v súčasnosti sa pri cezhraničnom, medziregionálnom a nadnárodnom uskutočňovaní štrukturálnych programov EÚ v dôsledku nedostatočných kompetencií mnohých miestnych a regionálnych samospráv spolupracuje s príslušnými partnermi len na základe džentlmenských dohôd, teda bez jasnej právnej záväznosti, čo často vedie k právnej neistote;

poukazuje na to, že po rozšírení EÚ v roku 2004 sa výrazne zvýšila požiadavka na spoluprácu medzi miestnymi a regionálnymi samosprávami starých a nových členských štátov a nových členských štátov navzájom, a že EÚ musí brať tento vývoj do úvahy viac než doteraz;

ďakuje Komisii za návrh nariadenia o európskom zoskupení pre územnú spoluprácu, ktorý podporuje v celom rozsahu;

vyzýva členské štáty, aby v Rade EÚ nespochybňovali nevyhnutnosť právneho nástroja v otázke EZÚS a preukázali politickú vôľu zásadne zlepšiť právny rámec na posilnenie cezhraničnej, nadnárodnej a medziregionálnej spolupráce;

vyzýva rakúske predsedníctvo Rady EÚ, aby urobilo všetko pre to, aby sa rokovania v rámci balíčka štrukturálnych fondov zintenzívnili a doviedli do úspešného konca ešte počas trvania rakúskeho predsedníctva Rady EÚ, pritom však musí zostať zachovaný základný charakter návrhu nariadenia;

utvrdzuje Európsky parlament v jeho rozhodnutí vytvoriť základy cezhraničnej, nadnárodnej a medziregionálnej spolupráce podľa práva Európskeho spoločenstva, lebo tým sa občanov ukáže ozajstná pridaná hodnota Európy;

žiada svojich členov, aby presviedčali ako príslušné orgány na národnej úrovni, tak aj poslancov Európskeho parlamentu, aby sa aj naďalej pozitívne zasadzovali za vytvorenie EZÚS;

navrhuje, aby sa s ohľadom na doterajšie výsledky rokovaní v pracovnej skupine Rady (stav v januári 2006), v záujme čo najväčšieho úžitku a širokého uplatnenia nariadenia, uviedli v texte nariadenia nasledujúce upresnenia:

— jednoznačne stanoviť vo formálnom vyhlásení Komisie, že podľa nariadenia sa môžu po zriadení EZÚS samosprávy z tretích krajín, ktoré začlenili toto nariadenie do svojej legislatívy, podieľať na EZÚS,

— jednoznačne stanoviť, že v rámci EZÚS môžu partneri spolupracovať mimo územia svojho štátu vo všetkých oblastiach, v ktorých by mohli spolupracovať aj vo vnútri príslušného členského štátu, takže tento nástroj podporuje zásadu nediskriminácie,

— jednoznačne stanoviť, že členské štáty nesmú pri uplatňovaní nariadenia o EZÚS obmedzovať existujúce materiálne kompetencie EZÚS,

— jednoznačne stanoviť, že partneri môžu zriadiť EZÚS bez predchádzajúceho povolenia nadriadených miest a že členské štáty, resp. príslušné vnútroštátne orgány vykonávajú nad existujúcim EZÚS právny dohľad;

poveruje svojho predsedu, aby predložil toto uznesenie Európskej komisii, Európskemu parlamentu, súčasnému predsedníctvu Rady, ako aj vládam členských štátov ešte pred ukončením prác príslušnej pracovnej skupiny Rady.